མཇུག་མཐར་ཁོང་གིས་ང་ཚོ་མགྲོན་ཁང་གི་སྒོ་འགྲམ་ལ་བསྐྱལ་རྗེས་དེ་ནས་ཁ་གྱེས་པ་ཡིན།ཁོང་གིས་སྒེའུ་ཁུང་ནས་རྗེས་མར་ཁ་པར་གཏང་ཤོག་ཨ་ཟེར་ཞིང་རྩུབ་རེག་དང་ལྡན་པའི་ལག་པ་དེ་ག་ལེར་གཡུག་བྱུང་།ངས་རྒན་ལགས་གཟུགས་པོ་ལ་དོ་སྣང་གནང་རོགས།དེ་གལ་ཆེ་ཤོས་རེད་ཅེས་བརྗོད་པ་ཡིན་ལ།རི་ལྟར་བརྟན་པའི་སྐྱེས་བུ་འདིའི་སྐུ་ཚེ་ལ་བར་ཆད་མེད་ཅིང་མཛད་འཕྲིན་ཡུན་ནས་ཡུན་དུ་རྒྱས་པའི་སྨོན་འདུན་སེམས་ནས་ཞུས་པ་ཡིན།ཉིན་ཤས་འགོར་རྗེས་ཁོང་དང་འཕྲད་པའི་ཉིན་མོ་དེ་ཚོ་ཕྱིར་ལ་དྲན་ཞིང་ཡིག་ངོས་སུ་འབེབ་སྐབས།བདག་གིས་ཁོང་རང་གིས་བསྒྲིགས་པའི་ཡུལ་གླུ་རྣ་བའི་བདུད་རྩི་ཞེས་པའི་དེབ་དེ་ལས་ཕྱུངས་པའི་ཚིག་གཅིག་གིས་རྩོམ་ཐུང་འདིའི་མཇུག་བསྡུ་འདོད་བྱུང་སོང་།དེ་ནི།ཆུང་འདྲིས་རི་མགོར་སྡོད་དུས།།རི་ལ་རི་མདོག་མཛེས་བྱུང་།།ཆུང་འདྲིས་ཆུ་མགོར་སྡོད་དུས།།ཆུ་མཇུག་དྲི་མ་ཞིམ་བྱུང་།།ཞེས་པ་དེ་རེད།དངོས་གནས་ཁོང་ལྟ་བུ་ཞིག་རི་ལ་བཞུགས་པས་རི་ལ་ཟོ་མདོག་རྒྱས་བྱུང་ལ།ཁོང་ལྟ་བུ་ཞིག་ཆུ་ལ་བཞུགས་པས།ཆུ་མཇུག་དྲི་མ་ཞིམ་བྱུང་ཟེར་ན་ཐལ་དྲགས་མེད་པ་ནི་ངེས་གཏན་རེད།རྩོམ་འགན་པ།རྟ་མགྲིན